Date: 1459
Issuing place: Putzig
Country: Puola
Language: saksa
Document type: Kuninkaalliset, Kirjeet

Karolus, van Godes gnaden Sweden, Norwegen vnd der Gothen koningh. Vnsen fruntliken grot vnd gutwillige bewysinge na vnsen besten vormogen alletit touoren. Ersamen leuen frunde. Wy begeren ju fruntliken to weten, dat de ersame rat van Dantzig vns in dissen negest vorgangen winter eynen breff leten lesen, darinne Kerstern van Delmenhorst, de sik nomet koningh in Denmarken, en togeschreffuen hefft, dat Karl Knutssone, ritter, den se noch dagelikes mit sik entholden, sal gedan hebben wedder de deydinge, de se mit den synen to sommer makeden, vnd sal em sudder de tit Wyborgh vntuerdiget hebben etc. Isset dat he vns densuluen Karl Knutzsson ritter menet, so isset Gode, em suluen ok mer luden vnd landen wol witlich, dat wy so rechte gekaren, gewyget, gesaluet vnd gecroniget koningh sin als he. Ok were vele vp sulcke sine schriwunge to antwerden, dat wy nu vp dit mal willen laten anstan, sunder he noch nymant anders mach mit warheit seggen, schryuen edder bewisen, dat wy icht wedder de deydinge, de de rat van Dantzik mit den synen to sommer hir makeden, gedan hebben, mer als war, als de schriffte innehilden, de he ouer eneme jare to Dantzik an de kerkedore vnd mer enden vpkleuen let ouer vns, so war is ok dit, dat he nu ouer vns geschreuen hefft. Wy konden vnse egene slote vor vorredere nicht vorwaren, do wy noch in vnse macht in vnsem rike weren, als in manigen landen wol witlich is, wo vns vnse rike vnde slote aff vorraden wurden, wo mogelich is, vns denne nu syne slote to vorwaren. Als wy vornamen hebben, so is sulkeynt vp Wyborgh geschen by dersuluen tit, als juwe vnde des vorbenomeden Kerstierns sendebaden to Dantzig weren. Al weret van vnser wegen geschen, als it nicht geschen is, dat wol witlich is, so hape wy, wy moeten it mit eren vor Gode vnd allen guden luden wol bekant sin, wente Wiborgh vnde al Sweden rike vnd dat rike to Norwegen horen na Gode vnd van rechte vns to vnd nymand anders. Em genuget noch nicht, dat he vns vnd vnsen armen kynderen tegen Got vnd recht genamen hefft allent, dat vns vnd en tohoret, sunder dichtet vns noch sulche vnware sake ouer, der wy ny van geweten hebben vppe dat he vns mit sulche liste noch in groter vorderff bringen mach. Item hir segelden welke gesellen vt mit vnsen barssen fittalien vnd were in der stad von Dantzig denste mit des rades openen besegelden breffe darsuluest vnd vp der stad van Dantzig beste vnd erer fijende argiste. Desuluen dreff de wint so, dat se dorch noet de Finschen scheren besoken mosten; dar sint se vpholden vnd vnse schip vnd gudere wurden dar genamen. Sulch schade is vns vnd den vnsen geschen in densuluen frede, de hir do gelauet vnd vorsegelt wart. Darvmme, ersamen leuen frunde, nademe dat in kort sal eyn merklike dachfart geholden werden in juwe stat, dar wy vormoden dessuluen Kerstierns sendebaden by to wesen, vnd oft gy denne van densuluen synen baden edder ymand anders anders vmme de vorberorden saken vnderwist werden, wen alz hir vorgeschreuen steit, so bidde wy jw fruntliken, dat gy dar keynen louen to setten willen, wente dat sal sik vmme de sake nymmermer in de warheyt vorfunden werden anders, wen alz hir vorgeschreuen steit. Hirmede beuele wij jw Gode dem almechtigen. Datum Putzik feria quinta proxima ante festum beati Georgii martiris, nostro sub secreto, anno etc. quinquagesimo nono. Adress: Den ersamen, wolwisen heren borgermester vnde ratmannen der stat Lübeck vnsen besunderen holde gunneren.